## Uredba o mjerilima i postupku osnivanja služnosti plodouživanja

### NN 61/1996 (19.7.1996.), Uredba o mjerilima i postupku osnivanja služnosti plodouživanja

# VLADA REPUBLIKE HRVATSKE

Na temelju članka 39. stavka 4. Zakona o poljoprivrednom zemljištu ("Narodne
novine", broj 54/94 - pročišćeni tekst i 48/95), na prijedlog Ministarstva
rada i socijalne skrbi i Ministarstva obrane, Vlada Republike Hrvatske
je na sjednici održanoj 12. srpnja 1996. godine, donijela

## **UREDBU**

### **O MJERILIMA I POSTUPKU OSNIVANJA SLUŽNOSTI PLODOUŽIVANJA**

Članak 1.

Ovom Uredbom utvrđuju se mjerila i postupak osnivanja služnosti plodouživanja
bez naknade, na vrijeme do 30 godina, na poljoprivrednom zemljištu u vlasništvu
Republike Hrvatske.

Članak 2.

Služnost plodouživanja sukladno ovoj Uredbi može se osnovati u korist
hrvatskih državljana - socijalno ugroženih sudionika domovinskog rata,
prognanih i izbjeglih osoba.

Članak 3.

Sudionikom domovinskog rata u smislu ove Uredbe podrazumijeva se hrvatski
branitelj iz domovinskog rata kojem je to svojstvo priznato u smislu članka
2. Zakona o pravima hrvatskih branitelja iz domovinskog rata ("Narodne
novine", br. 2/94, 52/94 i 36/95).

Sudionikom domovinskog rata smatra se i članove obitelji hrvatskog branitelja
poginulog, zatočenog ili nestalog u okolnostima iz članka 2. Zakona o pravima
hrvatskih branitelja iz domovinskog rata.

Prognanom i izbjeglom osobom u smislu ove Uredbe smatra se osoba koja
je taj status stekla sukladno odredbi članka 2. Zakona o statusu prognanika
i izbjeglica ("Narodne novine", br. 96/93 i 39/95) te prognaniku i izbjeglici
koji je stekao status povratnika temeljem Uredbe o povratku prognanika
i izbjeglica na oslobođena područja ("Narodne novine", broj 81/95).

Članak 4.

Socijalno ugroženim sudionikom iz domovinskog rata u smislu ove Uredbe
smatra se osoba:

- čije kućanstvo u vremenu od šest mjeseci prije podnošenja zahtjeva
za osnivanje služnosti plodouživanja nije ostvarilo prihod veći od trostrukog
iznosa razine socijalnog minimuma utvrđenog za odnosno kućanstvo prema
odredbi članka 2. Odluke o socijalnom minimumu ("Narodne novine", br. 71/92,
29/93 i 113/93);

- čiji članovi kućanstva osim kuće ili stana u kojem stanuju nemaju
u vlasništvu drugu useljivu obiteljsku kuću ili stan kao poseban dio zgrade
ili kuću za odmor;

- čiji članovi kućanstva ne obavljaju samostalnu privrednu ili profesionalnu
djelatnost;

- kućanstvo koje nema u vlasništvu obradivo poljoprivredno zemljište
u površini većoj od 5.000 m˛;

- čiji članovi kućanstva nemaju drugu imovinu koju se može koristiti
za uzdržavanje kućanstva.

Članak 5.

Kućanstvo u odnosu na koje se utvrđuje prihod prema ovoj Uredbi je zajednica
života, privređivanja i trošenja prihoda članova obitelji između kojih
prema Zakonu o braku i porodičnim odnosima postoji međusobna obveza uzdržavanja
te djece uzete na skrb.

Članak 6.

Kod utvrđivanja prihoda kućanstva prema ovoj Uredbi uzima se u obzir
sav prihod kućanstva izuzev stipendija i kredita učenika i studenata.

Članak 7.

Pravo na osnivanje služnosti plodouživanja zemljišta u vlasništvu Republike
Hrvatske može ostvariti samo jedan član kućanstva osobe iz članka 2. ove
Uredbe.

Najveća površina poljoprivrednog zemljišta na kojoj se može osnovati
služnost plodouživanja iz stavka 1. ovoga članka je do 10 ha.

Članak 8.

U slučaju da više osoba ima iste materijalne uvjete, prednost pri osnivanju
služnosti plodouživanja imaju socijalno ugroženi sudionici domovinskgo
rata, prognane i izbjegle osobe, prema sljedećem redu prvenstva:

1. ratni vojni invalidi utvrđenog stupnja invalidnosti 100%;

2. ratni vojni invalidi utvrđenog stupnja invalidnosti 90-80% i članovi
obitelji poginulog, zatočenog i nestalog hrvatskog branitelja;

3. ratni vojni invalidi 70, 60, 50, 40, 30 i 20% stupnja invalidnosti;

4. razvojačeni hrvatski branitelji;

5. prognane i izbjegle osobe i ostali socijalno ugroženi sudionici domovinskog
rata.

Članak 9.

Ako unutar istog reda prvenstva iz članka 8. ove Uredbe više osoba ima
iste uvjete, prednost pri osnivanju služnosti plodouživanja imat će osoba
čiji je prihod po članu kućanstva u propisanom razdoblju najniži.

Članak 10.

Na poljoprivrednom zemljištu u vlasništvu države služnost plodouživanja
iz članka 1. ove Uredbe ustanovljuje se po zahtjevu.

Zahtjev za ustanovljenje osnivanja služnosti plodouživanja podnosi se
komisiji koju na temelju članka 39. stavka 3. Zakona o poljoprivrednom
zemljištu osniva Vlada Republike Hrvatske.

Stručne poslove za komisiju iz stavka 2. ovog članka obavljat će uredi
za imovinsko-pravne poslove u županijama.

Članak 11.

Odluku o ustasnovljenju služnosti donosi Vlada Republike Hrvatske na
prijedlog komisije iz članka 10. stavka 2. ove Uredbe.

Poziv za podnošenje zahtjeva za osnivanje služnosti plodouživanja objavit
će komisija iz članka 10. stavak 2. ove Uredbe.

Članak 12.

Ugovor o služnosti plodouživanja s podnositeljem zahtjeva sklapa župan
one županije na kojoj se nalazi poljoprivredno zemljište na kojem se ustanovljuje
služnost plodouživanja.

Primjerak ugovora o služnosti plodouživanja ured župana dužan je dostaviti
Ministarstvu poljoprivrede i šumarstva.

Ugovori o plodouživanju upisuju se u poseban očevidnik koji vodi Ministarstvo
poljoprivrede i šumarstva.

Članak 13.

Ministarstvo poljoprivrede i šumarstva će donositi naputke za provedbu
ove Uredbe, prema potrebi.

Članak 14.

Ova Uredba stupa na snagu osmoga dana od dana objave u "Narodnim novinama".

Klasa: 320-02/95-01/01
Urbroj: 5030107-96-2
Zagreb, 12. srpnja 1996.

Predsjednik
**mr. Zlatko Mateša,** v. r.

Uredba, NN 61/1996-1193